Měrćin Kral

Měrćin Kral (pseudonym Zarěčanski,  Martin Krahl; * 15. meje 1872 w Klukšu, † 15. februara 1950 w Małym Wjelkowje) bě serbski wučer, stawiznar a rěčewědnik.

 Žiwjenje 
Narodźi so jako syn Klukšanskeho wučerja a kantora Handrija Krala. Po smjerći staršeju, jako bě Měrćin dźewjeć lět stary, přewza jeju wuj Michał Awgust Kral, wučer w Sokolcy pola Budyšina, zamołwitosć za Měrćina a jeho bratra Jana Božidara (* 1876). Wot 1886 do 1892 chodźeše Měrćin na Krajnostawski wučerski seminar w Budyšinje. Po wotzamknjenju dźěłaše najprjedy hač do 1895 jako pomocny wučer w Minakale, wot 1895 do 1933 bě potom šulski nawoda w Zarěču pola Njeswačidła. W lěće 1933 poda so na wuměnk a přesydli so do Ochranowskeje kolonije w Małym Wjelkowje.

Měrćin Kral bě woženjeny z dźowku Njeswačanskeho serbskeho lěkarja Kirschnera. Měještaj dweju synow, starši z njeju, Měrćin (* 1899) padny 1918 krótko do kónca Prěnjeje swětoweje wójny blisko Verduna.

 Skutkowanje 
Swoje wědomostne studije wěnowaše Kral serbskim stawiznam, wosebje serbskim wsam Hornjeje Łužicy, ale tež słowjanskej ludowědźe, mjenowědźe a serbskemu rěčespytej. Mjez 1924 a 1937 přinošowaše wjele kulturnostawizniskich nastawkow do Serbskich Nowin a Časopisa Maćicy Serbskeje, kaž tež w knižkomaj Stawizniske powěsće z našich serbskich wsow. Haješe styki z Historiskej komisiju Sakskeje a z Institutom za slawistiku w Lipsku. Kralowe wobšěrne pisomne zawostajenstwo leži w Serbskim kulturnym archiwje.

Měrćin Kral bě aktiwny Domowinjan a bě wjele lět předsyda Towarstwa pomocy za studowacych Serbow kaž tež Zjednoćenstwa serbskich wučerjow (1919–33), mjeztym zo bě jeho bratr Jan Božidar wot 1920 wyši šulski radźićel w Budyšinje. Nimo toho bě z lěta 1900 čłon Maćicy Serbskeje a wot 1922 sobustaw jeje wuběrka.

 Spisy 
 Stawizniske powěsće z našich serbskich wsow. Budyšin, 1935 a 1937

 Žórle 

 Jurij Nuk-Wutołčanski: K 150. narodninam Měrćina Krala-Zarěčanskeho. W Rozhledźe čo. 5/2022.

 Wotkazaj 
 Přehlad wo zawostajenstwje Měrćina Krala w Serbskim kulturnym archiwje (pdf-dataja)
 List Měrćina Krala Bogumiłej Šwjeli na serbski-institut.de (digitalizat)

Kategorija:Muž
Kategorija:Rodź. 1872
Kategorija:Zemr. 1950
Kategorija:Serb
Kategorija:Wučer
Kategorija:Awtor
Kategorija:Domiznowědnik
Kategorija:Serbska literatura
Kategorija:Wosoba (Klukš)
Kategorija:Wosoba (Zarěč)
Kategorija:Maćicar